FI Euroopan unionin virallinen lehti CE 78/526

(2004/C 78 E/0547)

KIRJALLINEN KYSYMYS E-3343/03

esittäjä(t): Mogens Camre (UEN) komissiolle

(12. marraskuuta 2003)

Aihe: Euroopan ihmisoikeussopimus ja kolmannet maat

Kaikkiin vuodesta 1992 lähtien tehtyihin Euroopan yhteisön ja kolmansien maiden välisiin sopimuksiin on sisällytetty ihmisoikeuksien kunnioittamista koskeva lauseke. Saamieni tietojen mukaan on luotu joukko välineitä, joita EU käyttää tämän tavoitteen saavuttamiseen, kuten viisumin epääminen hallituksen jäseniltä ja EU-maissa olevien varojen jäädyttäminen. Olen täysin samaa mieltä siitä, että on tarpeen täsmentää, että ihmisoikeuksien kunnioittaminen on olennaista. Kannatan myös naisten oikeuksien loukkaamisesta ja Euroopan unionin kansainvälisistä suhteista laadittuun mietintöön A5-0334/2003 sisältyviä tavoitteita, erityisesti kohtia 1, 7, 8, 10 ja 17, ja pyydän komissiolta selvitystä siitä, mihin käytännön toimiin EU on ryhtynyt niiden maiden hallituksia vastaan, jotka eivät lainsäädännössään ja hallinnossaan kunnioita ihmisoikeuksia.

Vuonna 1969 tehdyn valtiosopimusoikeutta koskevan Wienin yleissopimuksen mukaan valtioilla — tai valtioiden välisillä järjestöillä kuten EU:lla — on oikeus irtisanoutua sopimuksesta, mikäli kolmas osapuoli on rikkonut tärkeitä sopimusehtoja. Tämän johdosta pyydän selvitystä myös siitä, onko näin tapahtunut ja onko viitattu sopimuksiin sisältyviin vaatimuksiin ihmisoikeuksien kunnioittamisesta. Tiedän, että EU on ryhtynyt muun muassa Keniaa, Nigeriaa, Sambiaa, Egyptiä ja Pakistania koskeviin toimiin, minkä vuoksi nämä sopimukset pyydetään jättämään huomioimatta ja ainoastaan antamaan selvitys siitä, onko sopimuksia todella irtisanottu ihmisoikeussopimuksen loukkausten perusteella.

Lopuksi pyydän ilmoittamaan, kuinka monissa tapauksissa hallituksen jäseniltä on evätty viisumi ja kuinka monessa tapauksessa varoja on jäädytetty EU-maissa ihmisoikeussopimuksen loukkausten perusteella.

Komissiolta pyydetään selvitystä siitä, mitä käytännön toimia on toteutettu sen jälkeen, kun vuonna 1992 päätettiin sisällyttää kaikkiin EU:n ja kolmansien maiden välisiin sopimuksiin ihmisoikeuksien kunnioittamista koskeva lauseke.

Chris Pattenin komission puolesta antama vastaus

(23. joulukuuta 2003)

Komissio viittaa vastaukseen, jonka se on antanut jäsen Smetin kirjalliseen kysymykseen nro E-2903/03 (1)

Tämän vastauksen täydennykseksi komissio huomauttaa, että ihmisoikeuslauseke on dynaaminen väline, jonka avulla unioni voi edistää ihmisoikeuksia myönteisellä tavalla. Olennainen osa -lausekkeen sisällyttämistä sopimukseen ei ole aiottu negatiiviseksi tai rankaisevaksi suhtautumiseksi. Tarkoituksena on edistää vuoropuhelua ja myönteisiä toimia, kuten demokratian ja ihmisoikeuksien yhteistä tukemista, kansainvälisiin ihmisoikeussopimuksiin liittymistä, niiden ratifiointia ja täytäntöönpanoa silloin, kun tässä on puutteita, sekä kriisien ehkäisemistä luomalla johdonmukaiset ja pitkäaikaiset suhteet.

Komission tiedonannossa vuodelta 1995 (2) todetaan selvästi, että jos lauseketta rikotaan, voidaan harkita eri toimenpiteitä edellyttäen, että niitä sovellettaessa noudatetaan suhteellisuusperiaatetta (vastatoimi on oikeassa suhteessa rikkomukseen). Unioni ei ole koskaan vetäytynyt kokonaan yhteistyösopimuksesta, mutta toisinaan sopimuksen soveltaminen on keskeytetty.

On huomattava, että viisumien myöntämisestä ei yleensä säädetä näillä sopimuksilla. Näin ollen sellaisen sopimuksen soveltamista, joka yhteisöllä on kolmannen maan kanssa, ei tarvitse keskeyttää, vaikka viisumikielto hyväksyttäisiinkin. Euroopan unioni voi päättää tästä toimesta yksipuolisesti yhteisön ulko- ja turvallisuuspolitiikan alaan kuuluvana asiana. Käytännössä viisumeja on evätty Zimbabwen, Angolan, Nigerian, Sudanin ja Zairen edustajilta, ja ne ovat toimia, jotka täydentävät näiden maiden kanssa solmitun Lomén/Cotonoun sopimuksen soveltamisen keskeyttämistä. Lisäksi EU on hyväksynyt viisumikiellot, jotka koskevat Burmaa, Afganistania, Valko-Venäjää, Jugoslavian liittotasavaltaa ja Libyaa, joiden kanssa yhteisöllä ei ole mitään kansainvälisiä sopimuksia.

Varoja on jäädytetty Afganistanin, Burman, entisen Jugoslavian liittotasavallan, Irakin ja Libyan osalta, ja nämä valtiot eivät siis tähän mennessä ole tehneet yhteisön kanssa mitään sopimuksia. Angolaan ja Haitiin, jotka ovat Lomén/Cotonoun sopimuksen allekirjoittajia, sovellettiin varojen jäädyttämistä, kun päätettiin keskeyttää tähän sopimukseen perustuva yhteistyö näiden maiden kanssa.

(1) Katso sivu 411.

(2) Ks. komission tiedonanto kansanvallan periaatteiden ja ihmisoikeuksien sisällyttämisestä yhteisön ja kolmansien maiden sopimuksiin, tiedonannon liite 2, KOM(95)216 lopullinen.